Document ID: 32010D0462
Publication Date: 2010-08-18

Content:
DEĊIŻJONI TAL-KUMMISSJONI
tat-18 ta’ Awwissu 2010
dwar l-adozzjoni ta’ Deċiżjoni ta’ finanzjament fuq proġett pilota għall-promozzjoni tal-għoti ta’ setgħa lill-konsumatur, l-effiċjenza u l-istabbiltà tas-swieq finanzjarji Ewropej permezz tat-taħriġ tal-assoċjazzjonijiet tal-konsumaturi u organizzazzjonijiet simili
(2010/462/UE)
IL-KUMMISSJONI EWROPEA,
Wara li kkunsidrat it-Trattat dwar l-Unjoni Ewropea,
Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli ghall-bagit generali tal-Komunitajiet Ewropej (1) (minn hawn ’il quddiem imsejjaħ ir-“Regolament Finanzjarju”), u b’mod partikulari l-Artikolu 75 tiegħu,
Wara li kkunsidrat ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolament Finanzjaru li jgħodd għall-baġit ġenerali tal-Komunitajiet Ewropej (2) (minn hawn ’il quddiem imsejħa r-“Regoli Implimentattivi”), u b’mod partikolari l-Artikolu 90 tiegħu,
Billi:
(1)
B’mod konformi mal-Artikolu 75 tar-Regolament Finanzjarju u l-Artikolu 90(1) tar-Regoli Implimentattivi, l-impenn ta’ nfiq mill-baġit tal-Unjoni għandu jkollu qablu Deċiżjoni ta’ finanzjament li tistabbilixxi l-elementi essenzjali tal-azzjoni li tinvolvi l-infiq u għandha tiġi adottata mill-istituzzjoni jew mill-awtoritajiet li s-setgħat tagħhom ġew delegati mill-istituzzjoni.
(2)
B’mod konformi mal-punt (a) tal-Artikolu 49(6) tar-Regolament Finanzjarju l-proġett pilota attwali huwa skema pilota li għandha natura esperimentali mfassla biex tittestja l-fattibbiltà ta’ azzjoni u l-utilità tagħha.
(3)
Fil-baġit tal-Unjoni għall-2010 l-Awtorità Baġitarja allokat EUR 1 miljun għal proġett pilota li jikkonċerna l-għoti ta’ setgħa lill-konsumatur, l-effiċjenza u l-istabbiltà tas-swieq finanzjarji Ewropej permezz tat-taħriġ.
(4)
Huma previsti tliet azzjonijiet għall-implimentazzjoni ta’ dan il-proġett pilota, u l-finanzjament ta’ dawn l-azzjonijiet għandu jkun soġġett għal Deċiżjoni waħda.
(5)
Minħabba li s-servizzi finanzjarji qegħdin isiru aktar kumplessi, il-konsumaturi għandhom aktar bżonn ta’ parir finanzjarju. Servizz ta’ parir finanzjarju ġenerali jista’ jagħti setgħa lill-konsumaturi, u jipprovdi l-informazzjoni dwar kif wieħed jista’ jixtri s-servizzi finanzjarji b’mod intelliġenti. It-taħriġ ta’ entitajiet li m’għandhomx skop ta’ qligħ, bħal pereżempju l-assoċjazzjonijiet tal-konsumaturi u organizzazzjonijiet mhux governattivi oħra kif ukoll organizzazzjonijiet governattivi, ser jippermettilhom jipprovdu parir aħjar lill-konsumaturi fuq firxa akbar ta’ kwistjonijiet importanti fis-servizzi finanzjarji.
(6)
Din id-Deċiżjoni ta’ finanzjament tista’ tkopri wkoll il-ħlas tal-imgħax dovut għall-ħlas tardiv abbażi tal-Artikolu 83 tar-Regolament Finanzjarju u l-Artikolu 106(5) tar-Regoli Implimentattivi.
(7)
Huwa xieraq li jiġu definiti t-termini “bidla sostanzjali” fi ħdan it-tifsira tal-Artikolu 90(4) tar-Regoli Implimentattivi għall-applikazzjoni ta’ din id-Deċiżjoni.
ADOTTAT DIN ID-DEĊIŻJONI:
Artikolu Waħdieni
L-azzjonijiet imsemmijin fl-Anness huma hawnhekk approvati. Dawn għandhom jiġu ffinanzjati permezz tal-linja baġitarja 17 02 04 tal-baġit tal-Unjoni Ewropea għall-2010 sal-limitu massimu ta’ EUR 1 000 000. Dawn l-approprjazzjonijiet jistgħu jkopru wkoll l-imgħax dovut għall-ħlas tardiv.
L-ammonti indikati fid-deskrizzjonijiet li ġejjin huma indikattivi. Fl-ambitu tal-baġit indikattiv massimu għall-azzjonijiet speċifiċi kollha, il-bidliet akkumulati li ma jaqbżux l-20 % mhumiex meqjusa bħala sostanzjali sakemm ma jaffettwawx b’mod sinifikanti n-natura u l-għanijiet tal-proġett pilota.
L-uffiċjal tal-awtorizzazzjoni jista’ jadotta dawn il-bidliet skont il-prinċipji tal-ġestjoni finanzjarja soda u tal-proporzjonalità.
Magħmul fi Brussell, it-18 ta’ Awwissu 2010.

Metadata:
Eurovoc Level 1 Categories: 100148
100147
100144
100152
Eurovoc Level 2 Categories: 100205
100200
100177
100228
100176
100195
Eurovoc Level 3 Categories: 138
438855
5442
4189
929
8469
1005
All Eurovoc Categories: 1005
1425
4204
5158
5824
763
8469